I-yob 40
1
Kä cu Kuoth Nhial ruac kɛ I-yob
wëë i̱,
2
“DEE ram mi lat dueer
nɛɛni kɔ̱kiɛn gua̱thni diaal
tekɛ tɛɛr,
kɛ Kuoth in leny buɔ̱mdɛ ti diaal?
A kuɛ loc ɛn ram min lät
tɛɛr kɛ Kuoth.”
3
Kä cu I-yob Kuoth loc i̱,
4
“Nɛnɛ, ɛ ɣän ram mi thil
luɔt, kä ɛŋu mi luɔ̱cä ji̱?
Ɣän bä thokdä kum nikɛ tetkä.
5
Ɣän cä kɔŋ ruac kä kɛɛl,
kä thilɛ mi bä loc,
cä ruac nikä rɛɛw,
duundɛ ɣöö thilɛ mi bä
nyɔk kɛ lär.”
6
Kä cu Kuoth ruac luɔ̱c I-yob kɛ rɛy jiɔam i̱,
7
“Täämɛ ji̱n rial ni rɔ ikä
ce̱tkɛ wut mi bum,
bä ji̱ thiec kä bi ɣä loc.
8
A bi ɣä ku moc kɛ duer?
Ɛ bi ɣä ku bɛl kɛ ɣöö bi rɔ
moc kɛ cuɔ̱ɔ̱ŋ?
9
Ɛ ku tekɛ buɔ̱m mi ce̱tkɛ
buɔ̱m Kuɔth,
kiɛ deri ma̱a̱r kɛ jɔw mi
ce̱tkɛ jɔwdɛ?
10
“Kä ji̱n rony puɔ̱nydu kɛ
buɔ̱m kɛnɛ thiak,
kä läthni guëthdu kɛnɛ
wuɔ̱tdu.
11
Kä nyoth ŋɛ̈ɛ̈nydu,
kä guic ji̱ liakä
kä kuethni kɛ.
12
Guic gua̱n liakä, kä bi ɛ woc,
kä woc ji̱ jiäkni gua̱thni
tin tekɛ thi̱n.
13
Kä tɔ̱w kɛn diaal kɛɛl
ni rɛy tupä.
Kä yiɛnikɛ ni ro̱o̱l jɔɔkni.
14
Kɛ ɣöö ɣän bä ji̱ cu ŋa̱c,
ɛn ɣöö deri rɔɔdu kän
kɛ buɔ̱mdu.
15
“Kä ji̱n guic rɔw,
mëë cä cak ce̱tnikɛ ca̱k
ëë cä cak ni ji̱,
camɛ ni juaac ce̱tkɛ yaŋ.
16
Kä guicɛ te buɔ̱mdɛ lɛtädɛ,
kä te buɔ̱mdɛ jicdɛ.
17
Kä la bum juälɛ ɛ tet
ce̱tnikɛ jiath ŋuër,
kä cɛ cuɔ̱lcuɛɛkni ɣa̱mdɛ
mat kɛɛl.
18
Kä ce̱t cɔ̱wkɛ nikɛ kamthoori
yieethä min yian,
kä bum cuŋ pua̱a̱nydɛ ce̱tnikɛ
gääkni ladiitdä.
19
“Ɛ jɛn lät Kuothɛ kɛ nhiam ɔ.
Kä dee jɛ näk ni Cääkdɛ
kärɔa.
20
Kä bi pääm jɛ lät kä mi̱eth
gua̱a̱th in ŋar ley dɔaar
diaal thi̱n.
21
Kä la tɔ̱ɔ̱cɛ thaar ti̱äpä
mi tekɛ dhiac,
kä la kum guɔ̱t ɛ piny.
22
Kä ti̱eepdɛ ɛ ti̱ep min ci jɛ
kuɔ̱m piny,
kä ci ruɔ̱r ɛ göl piny
peknikɛ diaal.
23
Guic ɛ bɛ, a cäŋ ci yier mak
cɛ la dualɛ,
la bitdɛ a cäŋ ci pi̱w kiɛɛr
Jɔr-dɛn cop ni thokdɛ.
24
Tëë kɛ ram mi dee jɛ käp
kɛ wäŋkɛ,
kiɛ ɛŋa mi dee wumdɛ käp
kɛ yieeth?
